次韻曾英發兼簡若虚
作者：釋德洪
朝代：宋

paragraphs: 大曾秀發如層顛，小曾秋水隨方圓。
二豪說詩氣曠逸，而我老坐如蹲猨。
弟兄駿氣驥墮地，自憐老欲蠶三眠。
一庵收身萬事外，但有壞衲長堆肩。
會看連璧登集賢，腰間纍纍金印懸。
分緣自是公家事，安知不秉卿相權。
平生忠義要活國，濃笑東川無杜鵑。
古城野寺□□□，白灰已燼餘凝烟。
瘴痾未損方曲臂，靜如鴻鶴就拘攣。
清詩寄我忽驚矍，秀對白鷗春水前。
長哦曳履□□□，餘韻發越鳴朱絃。
坐令萬象受控勒，知君有筆真如椽。
細看字字有根蒂，滿掬明珠誰爲穿。
詩壇從此不敢詡，受降君已臨中堅。